Էմիլ Բրագինսկի

Էմիլ (Էմանուել) Վենիամինովիչ Բրագինսկի (ռուս.՝ Эмиль (Эммануэль) Вениаминович Брагинский, նոյեմբերի 19, 1921(1921-11-19), Մոսկվա, Խորհրդային Ռուսաստան - մայիսի 26, 1998(1998-05-26), Մոսկվա, Ռուսաստան), խորհրդային ռուս դրամատուրգ, սցենարիստ, ՌԽՖՍՀ արվեստի վաստակավոր գործիչ (1976), ԽՍՀՄ պետական մրցանակի դափնեկիր (1977)։


== Կենսագրություն ==
Էմիլ Բրագինսկին ծնվել է 1921 թվականի նոյեմբերի 19-ին Մոսկվայում՝ բժիշկ-գինեկոլոգ Վենիամին Պավլովիչ Բրագինսկու (1881-1966) և վիրաբույժ Սոֆյա Բորիսովնա Վոլֆսոնի (1888-1931) ընտանիքում։ Ընտանիքը ապրել է Լեոնտևսկի նրբանցք, № 12 տուն, բն. 20 հասցեում։ Վաղ տարիքում մնալով առանց մոր՝ Էմիլ Բրագինսկին 1930-ական թվականներին ապրել է ավագ քրոջ՝ Աննայի ընտանիքում (ամուսնու ազգանունով՝ Ռոզենֆելդ, 1908-1996)։

1953 թվականին ավարտել է Մոսկվայի իրավաբանական ինստիտուտը։
Որպես կինոսցենարիստ՝ Էմիլ Բրագինսկին իր նորամուտը նշել է 1955 թվականին «45 քառակուսում» (ռուս.՝ «В квадрате 45») ֆիլմով։ 1963 թվականից Էմիլ Բրագինսկին աշխատել է Էլդար Ռյազանովի հետ ստեղծագործական համագործակցությամբ։ Նրանց առաջին համատեղ աշխատանքը եղել է 1966 թվականին էկրան բարձրացած «Զգուշացիր ավտոմեքենայից» (ռուս.՝ «Берегись автомобиля») կատակերգական կինոնկարը, որը հանդիսատեսի շրջանում մեծ հաջողություն է ունեցել։ Այնուհետև ստեղծվել են «Հաջողության զիգզագ» (ռուս.՝ «Зигзаг удачи»), «Ծերունի ավազակները» (ռուս.՝ «Старики-разбойники»), «Իտալացիների անհավանական արկածները Ռուսաստանում» (ռուս.՝ «Невероятные приключения итальянцев в России»), «Ճակատագրի հեգնանք, կամ բաղնիքդ անուշ» (ռուս.՝ «Ирония судьбы, или С лёгким паром!»), «Ծառայողական սիրավեպ» (ռուս.՝ «Служебный роман», ըստ «Сослуживцы»  պիեսի) և «Ավտոտնակ» (ռուս.՝ «Гараж») ֆիլմերը։ Հայտնի կինոդրամատուրգը մասնակցել է նաև այլ ֆիլմերի ստեղծմանը, ինչպիսիք են՝ Նաում Բիրմանի «Երգեցողության ուսուցիչը» (ռուս․՝ «Учитель пения»), Ալլա Սուրիկովայի «Ունայնություն ունայնությանց» (ռուս․՝ «Суета сует»), Վասիլի Պիչուլի «Ուզում եմ քեզ ասել» (ռուս․՝ «Хочу тебе сказать»), Լեոնիդ Կվինիխիձեի «Դերասանուհին Գրիբովից»  (ռուս․՝ «Артистка из Грибова») կինոնկարները։ Վալենտին Չերնիխի հետ Էմիլ Բրագինսկին գրել է «Սեր արտոնություններով»  (ռուս․՝ «Любовь с привилегиями») դրամատիկ կինոնկարի սցենարը, որտեղ գլխավոր դերերը կատարել են Լյուբով Պոլիշչուկն ու Վյաչեսլավ Տիխոնովը, և «Մոսկովյան արձակուրդ»  (ռուս․՝ «Московские каникулы») կատակերգության սցենարը, որում նկարահանվել են Իրինա Սելեզնյովան և Լեոնիդ Յարմոլնիկը։
Էմիլ Բրագինսկու վերջին աշխատանքների թվում է 2000 թվականին թողարկված «Խաղաղ լճափոսեր» (ռուս․՝ «Тихие омуты») կատակերգությունը, որը բեմադրել է Էլդար Ռյազանովը։
1970-ականներից ապրել է Մոսկվայում, Չեռնյախովսկու փողոց, տուն 3 հասցեում։
Էմիլ Բրագինսկին մահացել է 1998 թվականի մայիսի 26-ին։ Թաղվել է Մոսկվայի Վագանկովյան գերեզմանատանը։


== Ընտանիք ==
Կինը՝ Իրմա Եֆրեմովնա Շալիտո (1921-2011),
Որդին՝ Վիկտոր Բրագինսկի, նկարիչ, Մոսկվայի Գերասիմովի անվան կինեմատոգրաֆիայի համառուսական պետական ինստիտուտի դասախոս։


== Մատենագրություն ==


== Ֆիլմագրություն ==


== Պարգևներ և կոչումներ ==
ԽՍՀՄ պետական մրցանակ (1977) – «Ճակատագրի հեգնանք, կամ բաղնիքդ անուշ» ֆիլմի սցենարի համար (1975)
ՌԽՖՍՀ Վասիլև եղբայրների անվան պետական մրցանակ (1979) – «Ծառայողական սիրավեպ»  ֆիլմի սցենարի համար (1977)
ՌԽՖՍՀ արվեստի վաստակավոր գործիչ (1976)


== Աղբյուրներ ==
Казак В. Лексикон русской литературы XX века = Lexikon der russischen Literatur ab 1917 / [пер. с нем.]. — М. : РИК «Культура», 1996. — XVIII, 491, [1] с. — 5000 экз. — ISBN 5-8334-0019-8.


== Ծանոթագրություններ ==


== Արտաքին հղումներ ==
Էմիլ Բրագինսկի (անգլ.) Internet Movie Database կայքում